浮家
作者：蔡幼學
朝代：宋

paragraphs: 春風掃積素，春雨漲新綵。
再行適良願，及此嘉致足。
溪桃綻腮紅，溪柳起膚粟。
萬物欣向榮，吾生亦從欲。
浮家信所之，懽意到僮僕。
行樂人有言，未省我心曲。
憶昔西湖春，安輿探芳谷。
綵舫漾晴漪，名園玩清縟。
星郎引羣雛，戲舞衣裻裻。
歸來夜未央，清話屢更燭。
只今天一涯，把酒遠相屬。
富貴竟何時，一官乃覊束。
法喜聞我言，低回若驚辱。
一笑强相酬，歸裝宜早促。